## **PRAVILA PONAŠANJA U VIRTUALNIM RAZREDIMA/UČIONICAMA**

Dragi učenici,

od ponedjeljaka, 16.3.2020., krenuli smo na virtualnu nastavu - nastavu na daljinu uz pomoć IKT tehnologija. Stoga vas moramo upoznati s pravilima ponašanja u virtualnom okruženju (Internetu):

1. *Na tuđim web stranicama, blogovima ili forumima ponašajte se kao pristojan gost, što podrazumijeva uljudno ponašanje i lijepo izražavanje.*
2. *Uvijek se pitajte tri stvari: “Jesu li informacije koje šaljete – dobre, istinite i korisne?”.*
3. *Pri citiranju ili preuzimanju tekstova uvijek navedite i njihov izvor ili autora.*
4. *Pri pisanju ne upotrebljavajte velika slova jer će ona izgledati kao da galamite ili vičete.*
5. *Nemojte psovati, lagati, vrijeđati, prijetiti i biti nasilni prema drugima.*
6. *Ne sudjelujte u tračevima i raspravama u kojima se nekoga ogovara, već radije nastojte nekome uljepšati  dan.*
7. *Kada oblikujete svoj profil i stavljate svoju fotografiju, upitajte se kako bi se osjećali da tu sliku vidite u dnevnim novinama.*
8. *Nigdje na Internetu ne objavljujte osobne podatke o svojim prijateljima, sadržaj vaše elektronske komunikacije ili fotografije, a da za to prije niste dobili njihovu suglasnost.*
9. *Ne raspravljajte s onima koji ismijavaju nečiji izgled ili osobine, odnosno koji potpiruju vjerske, nacionalne, rasne, spolne ili bilo koje druge sukobe. Najbolja reakcija na provokacije jest – ne reagirati!*
10. *Ne šaljite prijatelju za rođendan e-mail, već ga nazovite telefonom ili ga posjetite. Rođendan je stvarni, a ne virtualni događaj.*
11. *Nemojte slati poruke i odgovarati na njih kad ste ljuti. Na Internetu uvijek ostaje pisani trag koji netko može upotrijebiti protiv vas.*
12. *Za krojenje pravde u stvarnom životu odgovorni su policija i sudstvo, a na Internetu administratori i moderatori. Ne upuštajte se  u samostalne akcije, već se u slučaju kršenja zakona ili pravila pristojnog ponašanja obratite njima za pomoć.*
13. *Ne šaljite poruke intimnog sadržaja jer ih uvijek netko može pročitati zbog čega vama ili primatelju poruke poslije može biti žao.*
14. *Ne činite ništa što je protuzakonito ili što je u suprotnosti s moralnim normama.*
15. *Ako naiđete na čiji otvoren sandučić elektronske pošte, odjavite se s njega i zatvorite ga. Pravilo o neotvaranju i nečitanju tuđih pisama jednako vrijedi i na internetu.*
16. *Ne šaljite poruke za koje niste sigurni da ih ljudi žele primiti, primjerice, reklamne poruke, lančana pisma, teške datoteke ili neprimjerene sadržaje.*
17. *Predstavljanje tuđim imenom strogo je zabranjeno.*
18. *I za kraj. Ne činite drugima ono što ne želite da drugi čine vama*

Iako niste u školi, dužni ste se pridržavati ovih pravila jer i za nastavu na daljinu vrijede svi Pravilnici koji vrijede u školi.